सपाइयों ने की महेंद्र सिंह की अगवानी
Updated Sun, 27 May 2012 12:00 PM IST
बांदा। कांग्रेस से किनारा कर सपा का परचम थामने वाले जिला पंचायत सदस्य महेंद्र सिंह वर्मा का सपाइयों ने गर्मजोशी से स्वागत किया। कांग्रेस से सपा में दलबदल के बाद वह शनिवार को लखनऊ से बांदा आए तो उनकी अगवानी धूमधाम से हुई। इस मौके पर उन्होंने सपा की तारीख के कसीदे भी पढ़े।
श्री वर्मा सुबह लखनऊ से चलकर बांदा पहुंचे। चिल्ला में जनपद की सीमा पर सपा नेताओं और उनके समर्थकों ने स्वागत किया। कुछ वाहनों के साथ काफिले के रूप में सपा जिला कार्यालय आए। यहां उन्हें फूल-मालाओं से लाद दिया गया। अपने संबोधन में उन्होंने कहा कि वह सच्चे सिपाही के रूप में सपा का काम करेंगे। अब भविष्य में सपा छोड़कर किसी पार्टी में नहीं जाएंगे। कांग्रेस को महंगाई बढ़ाने वाला और गरीबों का खून चूसने वाला बताया। बसपा को कहा कि वह दलितों की पार्टी नहीं रही। हरेक कार्यकर्ता को सिर्फ सपा में सम्मान मिलता है। निकाय चुनाव से लेकर लोक सभा चुनाव तक सपा का परचम लहराएंगे।
जिलाध्यक्ष शमीम बांदवी ने कहा कि श्री वर्मा के सपा में शामिल होने से पार्टी को और मजबूती मिलेगी। लोक सभा चुनाव में भी मदद मिलेगी। इस अवसर पर रामकिशुन प्रजापति, बीपी यादव, राजेंद्र यादव, अशोक सिंह गौर, पियूष गुप्ता, रामपाल प्रजापति, धीरज राजपूत, रामप्रकाश साहू, पतिराखन निषाद, प्रदीप यादव, अशफाक हुसैन, रूख्साना हाशमी, कल्पना सोनी, रानी देवी आदि शामिल रहे। दूसरी ओर लोकतंत्र रक्षक सेनानी नौशाद अली भारतीय ने जिला पंचायत सदस्य महेंद्र सिंह वर्मा के सपा में शामिल होने का स्वागत किया है। कहा, इससे सपा मजबूत होगी।